DOD วิ่งต่อ 2% หลังควัก 297ลบ.ซื้อกิจการ “พีซีซีเอ” มุ่งสู่ธุรกิจ “Health&Beauty” ครบวงจร
DOD วิ่งต่อ 2% สวนภาวะตลาดฯ หลังควัก 297 ลบ. ซื้อกิจการ "พีซีซีเอ" เบิกทางธุรกิจสู่ "Health&Beauty" ครบวงจร มั่นใจดันอัตรากำไรขั้นต้นโตเกิน 40% โดยล่าสุด ณ เวลา 11.24 น. ที่ระดับ 14 บาท บวก 0.30 หรือ 2.19% สูงสุดที่ระดับ 14.20 บาท ต่ำสุดที่ระดับ 13.70 บาท มูลค่าการซื้อขาย 36.59 ล้านบาท
20 ธ.ค. 2561

ผู้สื่อข่าวรายงานว่า ราคาหุ้น บริษัท ดีโอดี ไบโอเทค จำกัด (มหาชน) หรือ DOD ณ เวลา 11.24 น. ที่ระดับ 14 บาท บวก 0.30 หรือ 2.19% สูงสุดที่ระดับ 14.20 บาท ต่ำสุดที่ระดับ 13.70 บาท มูลค่าการซื้อขาย 36.59 ล้านบาท ขณะที่ดัชนีตลาดหุ้นไทย ณ เวลา 11.30 น. อยู่ที่ระดับ 1,588.56 จุด ลบ 12.56 จุด หรือ 0.78% มูลค่าการซื้อขาย 12.38 ล้านบาท

โดยราคาหุ้น DOD ปรับตัวขึ้นต่อจากวานนี้ (19 ธ.ค.) หลังบริษัทประกาศซื้อกิจการ บริษัท พีซีซีเอ แล็บบอราเทอรี่ จำกัด (PCCA) เพื่อต่อยอดธุรกิจอาหารเสริม และมุ่งสู่ธุรกิจ Health &amp; Beauty แบบครบวงจร
โดยวันนี้ (20 ธ.ค.61) นางสาวศุภมาส อิศรภักดี ประธานเจ้าหน้าที่บริหาร บริษัท ดีโอดี ไบโอเทค จำกัด (มหาชน) หรือ DOD เปิดเผยผ่านรายการ “ข่าวหุ้นเจาะตลาด” ออกอากาศทาง Facebook Live ข่าวหุ้นธุรกิจ และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. เกี่ยวกับการเข้าซื้อกิจการบริษัท พีซีซีเอ แล็บบอราเทอรี่ จำกัด (PCCA) โรงงานผู้ผลิตเครื่องสำอางและสกินแคร์ในรูปแบบรับจ้างผลิต (OEM) แบบครบวงจร มูลค่า 297 ล้านบาท ว่า การเข้าซื้อกิจการในครั้งนี้ จะเป็นการกระจายความเสี่ยงของธุรกิจ เนื่องจากปัจจุบันบริษัทเป็นผู้ผลิตอาหารเสริมเพียงอย่างเดียว ขณะที่ PCCA เป็นผู้ผลิตเครื่องสำอางและสกินแคร์แบบครบวงจร
ทั้งนี้ การเข้าซื้อกิจการดังกล่าวจะจะช่วยสร้างมูลค่าเพิ่มให้แก่บริษัท เนื่องจากจะเป็นการต่อยอดธุรกิจเดิมของบริษัท และเป็นการเติมเต็มธุรกิจความงามแบบครบวงจรทั้งอาหารเสริม และสกินแคร์ อีกทั้งยังช่วยขยายฐานลูกค้าให้แก่บริษัท เนื่องจาก PCCA มีฐานลูกค้าแน่น และมีลูกค้ารายใหญ่จาก 3 แบรนด์ดังในตลาดหลักทรัพย์แห่งประเทศไทย รวมถึงลูกค้ารายย่อยอีกมากมาย ซึ่งจะช่วยสนับสนุนผลการดำเนินงานของบริษัทให้เติบโตอย่างแข็งแร่งในอนาคต พร้อมตั้งเป้ามีอัตราส่วนกำไรขั้นต้น (Gross Profit Margin) ภายหลังจากการซื้อกิจการ PCCA ที่ 40%
อนึ่ง PCCA เป็นโรงงานผู้ผลิตเครื่องสำอางและสกินแคร์ในรูปแบบรับจ้างผลิต (OEM) แบบครบวงจร ตั้งแต่การพัฒนาสูตร การวิจัย และผลิตเครื่องสำอางและสกินแคร์ ออกแบบฉลากสินค้าบรรจุภัณฑ์ รวมถึงการยื่นคำขอจดแจ้งผลิตกับสำนักงานคณะกรรมการอาหารและยา (อย.) โดย PCCA มีโรงงาน ตั้งอยู่บนพื้นที่ 29 ไร่ 2 งาน 89 ตารางวา ที่ อ.บ้านบึง จ.ชลบุรี และอาคารสำนักงานใหญ่ 6 ชั้น พร้อมห้องปฏิบัติการวิจัยพื้นที่ 182 ตารางวา ตั้งอยู่บนถนนสตรีวิทยา 2 เขตลาดพร้าว กรุงเทพฯ